DELEGIRANA UREDBA KOMISIJE (EU) 2021/2156

z dne 17. septembra 2021

o dopolnitvi Uredbe (EU) 2017/625 Evropskega parlamenta in Sveta z ustanovitvijo referenčnega laboratorija Evropske unije za mrzlico doline Rift

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 92(4) Uredbe,

ob upoštevanju naslednjega:

(1) Mrzlica doline Rift je porajajoča se zoonotska vektorska nalezljiva bolezen divjih in domačih prežvekovalcev, ki jo povzroča virus in predstavlja potencialno čezmejno grožnjo. Zanjo so značilne visoke stopnje splava in umrljivosti novorojenih mladičev pri domačih prežvekovalcih. Pri ljudeh se kaže predvsem kot gripi podobna bolezen, pri manjšem delu bolnikov pa se lahko razvije v encefalitis ali celo hudo jetrno obolenje z znaki krvavitev. Svetovna organizacija za zdravje živali (OIE) je mrzlico doline Rift uvrstila na seznam obvezno prijavljivih bolezni živali (2).

(2) Evropski center za preprečevanje in obvladovanje bolezni (ECDC) je marca 2019 objavil hitro oceno tveganja v zvezi s tveganjem za vnos virusa mrzlice doline Rift in njegovo nadaljnje širjenje v Uniji in Evropskem gospodarskem prostoru (EGP) zaradi povečanega števila sporočenih primerov na Mayottu (3). V oceni je bilo poudarjeno, da je tveganje zaradi teh izbruhov za Unijo in EGP zelo nizko, kar zadeva vnos virusa mrzlice doline Rift v okviru zakonite trgovine z živalmi in živalskimi proizvodi, lahko pa bi tveganje predstavljal nezakonit prevoz svežega mesa, nepasteriziranega mleka in neobdelanih proizvodov iz okuženih prežvekovalcev v osebni prtljagi. ECDC je ugotovil, da v primeru vnosa virusa v celinski del Unije in EGP ni mogoče izključiti nadaljnjega vektorskega prenosa med živalmi.

(3) Poleg tega je Evropska agencija za varnost hrane (EFSA) 23. januarja 2020 (4) sprejela znanstveno mnenje o mrzlici doline Rift, v katerem je navedla, da tveganja širjenja te bolezni v sosedske države Unije in morebitnega vnosa okuženih vektorjev v Unijo ne bi smeli zanemariti.

(4) Zaradi tveganja vnosa mrzlice doline Rift v Unijo bi morala ta uvesti ustrezne ukrepe spremljanja in obvladovanja te bolezni v skladu z Uredbo (EU) 2016/429 Evropskega parlamenta in Sveta (5), ki vzpostavlja zakonodajni okvir za preprečevanje in obvladovanje bolezni s seznama. V skladu s Prilogo k Izvedbeni uredbi Komisije (EU) 2018/1882 (6) se mrzlica doline Rift šteje za bolezen kategorije A, D in E, za katero je treba v primeru ugotovitve sprejeti takojšnje ukrepe za izkoreninjenje.

(5) Unija je že uvedla ustrezne ukrepe spremljanja in obvladovanja mrzlice doline Rift, da bi zagotovila njeno takojšnje izkoreninjenje, če bi se vnesla v Unijo. Da bi bili ti ukrepi še naprej učinkoviti, bi morali vključevati tudi ustrezno pripravljenost in razpoložljive vire za boj proti tej bolezni, pri čemer bi bilo treba upoštevati tudi njen zoonotski potencial. V zvezi s tem se šteje, da je treba zagotoviti zadostne zmogljivosti za laboratorijsko testiranje, saj je dobra kakovost takih zmogljivosti za testiranje bistvena za izvajanje ukrepov spremljanja in obvladovanja ter s tem preprečevanje vnosa bolezni v Unijo.

(6) Unija doslej še ni ustanovila referenčnega laboratorija Evropske unije za mrzlico doline Rift. Imenovanje referenčnega laboratorija je bistveno, da se omogoči uporaba ukrepov spremljanja in obvladovanja bolezni na znanstveni podlagi in na enoten način na celotnem ozemlju Unije.

(7) Zato bi bilo treba s to uredbo ustanoviti referenčni laboratorij Evropske unije za mrzlico doline Rift, da bi prispevali k zagotavljanju učinkovitosti uradnega nadzora in usklajevali pomoč uradnim laboratorijem –

SPREJELA NASLEDNJO UREDBO:

Člen 1 Ustanovi se referenčni laboratorij Evropske unije za mrzlico doline Rift.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 17. septembra 2021 Za Komisijo predsednica Ursula VON DER LEYEN

(1) UL L 95, 7.4.2017, str. 1.

(2) Seznam OIE obvezno prijavljivih bolezni kopenskih in vodnih živali (https://www.oie.int/en/what-we-do/animal-health-and-welfare/animal-diseases).

(3) Evropski center za preprečevanje in obvladovanje bolezni. Rapid risk assessment: Rift Valley fever outbreak in Mayotte, France – 7 March 2019 (Hitra ocena tveganja: izbruh mrzlice doline Rift na Mayottu, Francija – 7. marec 2019). Stockholm: ECDC, 2019.

(4) EFSA Journal 2020;18(3):6041.

(5) Uredba (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (UL L 84, 31.3.2016, str. 1).

(6) Izvedbena uredba Komisije (EU) 2018/1882 z dne 3. decembra 2018 o uporabi nekaterih pravil za preprečevanje in obvladovanje bolezni za kategorije bolezni s seznama ter o oblikovanju seznama vrst in skupin vrst, ki predstavljajo znatno tveganje za širjenje navedenih bolezni s seznama (UL L 308, 4.12.2018, str. 21).